AaB har meldt ud, at AaB Ishockey lukkes med mindre man finder nye ejere til klubben. Det modtages med dystre miner hos Danmarks Ishockey Union. - Jeg kan slet ikke bære tanken om, at der ikke skal spilles eliteishockey i Danmarks største og en af de fineste skøjtehaller herhjemme. Så nu håber jeg, at aalborgensiske og nordjyske kræfter står sammen og bringer sporten videre, i et eller andet regi, siger DIU-formand Henrik Bach Nielsen til AL-Bankligaend.dk. Unionen håber på at klubben kan køres videre i en eller anden form: - Jeg må erkende, at AaB's udmelding kom som en overraskelse for mig. I DIU har vi et godt indblik i klubbernes budgetter, og økonomien i aalborgensisk ishockey er kommet i orden. Og ville AaB køre det videre, kunne det sagtens lade sig gøre på ansvarlig vis. Jeg hæfter mig ved, at der måske stadig er en dør på klem, når der i pressemeddelelsen står 'helt eller delvist til salg', slutter Henrik Bach Nielsen.

Opsummering:
Alt håb er ikke ude for ishockeyen i Aalborg. Hos Danmarks Ishockey Union håber man meget på, at der stadig vil være elite-ishockey i Aalborg.